*Жоба*

ҚАЗАҚСТАН РЕСПУБЛИКАСЫНЫҢ ЗАҢЫ

# «Қазақстан Республикасының кейбір заңнамалық актілеріне сот жүйесін реформалау және процестік заңнаманы жетілдіру мәселелері бойынша өзгерістер мен толықтырулар енгізу туралы»

1-бап. Қазақстан Республикасының мына заңнамалық актілеріне өзгерістер мен толықтырулар енгізілсін:

1. 2014 жылғы 4 шілдедегі Қазақстан Республикасының Қылмыстық-процестік кодексіне:

1) 486-баптың үшінші бөлігі мынадай редакцияда жазылсын:

«3. Қазақстан Республикасы Жоғарғы Сотының судьялары қылмыстық істі тиісті соттан кассациялық тәртіппен тексеру үшін талап етіп алдырады.

Қазақстан Республикасының Бас Прокуроры не оның тапсырмасы бойынша Қазақстан Республикасы Бас Прокурорының орынбасарлары, облыс прокурорлары мен оларға теңестірілген прокурорлар қылмыстық істі тиісті соттан кассациялық тәртіппен тексеру үшін талап етіп алдыруы мүмкін.»;

2) 489-баптың 1-бөлігінің 5) тармағындағы «сот актілеріне берілсе;» деген сөздер «сот актілеріне берілсе, оларды берген адамдарға қайтарылуға жатады.» деген сөздермен ауыстырылып, 6) тармақ алып тасталсын;

3) 490-бап алып тасталсын;

4) мынадай мазмұндағы 490-1-баппен толықтырылсын:

«490-1-бап. Өтінішхат, прокурордың наразылығы келіп түскеннен кейін кассациялық сатыдағы сот судьясының әрекеттері

Кассациялық сатыдағы соттың судьясы осы Кодекстің 487-бабында белгіленген мерзімде берілген және осы Кодекстің 488-бабының талаптарына сәйкес келетін өтінішхатты, прокурордың наразылығын алғаннан кейін он жұмыс күнінен кешіктірмей мынадай әрекеттерді жасайды:

1) тараптарға кассациялық сатыда қарау үшін өтінішхаттың, прокурордың наразылығының қабылданғаны туралы хабарлама жібереді;

2) тиісті соттан қылмыстық істі талап етіп алдырады;

3) іске қатысатын адамдарға өтінішхаттың, наразылықтың және оларға қоса берілген құжаттардың көшірмелерін не олардың электрондық көшірмелерімен соттың интернет-ресурсы арқылы танысу мүмкіндігі туралы хабарламаны жібереді.»;

5) 491-бап алып тасталсын;

6) 492-бапта:

бірінші бөлік мынадай редакцияда жазылсын:

«1. Кассациялық сатыдағы сот істі дайын деп танып, сот отырысын тағайындайды.»;

үшінші бөлік мынадай редакцияда жазылсын:

«3. Іс кассациялық сатыдағы сотта ол кассациялық сатыдағы сотқа келіп түскен не наразылық келіп түскен күннен бастап үш ай ішінде қаралады. Бұл мерзім істің күрделі немесе көлемі үлкен болуына байланысты, сондай-ақ басқа да дәлелді себептер болған кезде кассациялық сатыдағы соттың қаулысымен, бірақ әрбір ретте бір айдан аспайтын мерзімге ұзартылуы мүмкін.».

2. 2015 жылғы 31 қазандағы Қазақстан Республикасының Азаматтық процестік кодексіне:

1) 133-2-баптың екінші бөлігі мынадай редакцияда жазылсын:

«2. Электрондық құжатқа қойылатын техникалық талаптарды және оның соттың автоматтандырылған ақпараттық жүйесінде айналыс тәртібін сот әкімшілігі саласындағы уәкілетті мемлекеттік орган Қазақстан Республикасы заңнамасының талаптарын ескере отырып айқындайды.»;

2) 133-3-баптың төртінші бөлігі мынадай редакцияда жазылсын:

«4. Сот отырысына қатысуды қамтамасыз ететін техникалық байланыс құралдарын қолдану тәртібін, оларға қойылатын талаптарды сот әкімшілігі саласындағы уәкілетті мемлекеттік орган осы Кодекстің талаптарын ескере отырып айқындайды.»;

3) 133-4-баптың екінші бөлігі мынадай редакцияда жазылсын:

«2. Электрондық хаттаманың толықтығын, құрылымы мен сапалы тыңдалуын қамтамасыз ететін техникалық талаптарды сот әкімшілігі саласындағы уәкілетті мемлекеттік орган осы Кодекстің талаптарын ескере отырып айқындайды.»;

4) 159-баптың төртінші бөлігі мынадай редакцияда жазылсын:

«4. Жауапкер сот қабылдаған талап қоюды қамтамасыз ету шарасының орнына талап қою бағасына тең соманы сот әкімшілігі саласындағы уәкілетті мемлекеттік органның аумақтық бөлімшесінің депозитіне енгізуге құқылы.»;

5) 282-баптың бесінші бөлігі мынадай редакцияда жазылсын:

«5. Сот отырыстарын аудио-, бейнежазбаға түсіру сот талқылауы барысын дәл тіркеу үшін сот ісін жүргізу мақсатында ғана, сондай-ақ азаматтық, қылмыстық сот ісін жүргізуде, әкімшілік құқық бұзушылық туралы істер бойынша іс жүргізуде не тәртіптік іс бойынша іс жүргізу шеңберінде нақты деректерді анықтау мақсатында пайдаланылады.

Сот отырысының барысын осы Кодекстің талаптары ескеріле отырып, түсіріп алуды қамтамасыз ететін аудио-, бейнежазба құралдарын техникалық қолдану, аудио-, бейнежазбаны сақтау және жою тәртібін, сондай-ақ аудио-, бейнежазбаға қол жеткізу тәртібін сот әкімшілігі саласындағы уәкілетті мемлекеттік орган айқындайды.»;

6) 401-баптың үшінші бөлігі мынадай редакцияда жазылсын:

«3. Апелляциялық өтінішхат келтіру құқығы істі қарауға қатысқан прокурорға тиесілі. Қазақстан Республикасының Бас Прокуроры және оның орынбасарлары, әскери прокуратура және көлік прокуратурасы органдарының басшылары, облыстардың прокурорлары және оларға теңестірілген прокурорлар мен олардың орынбасарлары, аудандардың прокурорлары және оларға теңестірілген прокурорлар мен олардың орынбасарлары өз құзыреті шегінде істі қарауға қатысуына қарамастан шешімге апелляциялық өтінішхат келтіруге құқылы.»;

7) 435-баптың үшінші және төртінші бөліктері мынадай редакцияда жазылсын:

«3. Өтiнiшхат берген адам, оның ішінде іс бойынша тарап ретінде өтінішхат берген прокурор өтінішхаттан бас тартуға немесе оны кері қайтарып алуға құқылы, наразылық келтірген прокурор оны өтінішхат, наразылық қаралғанға дейін кассациялық сатыдағы сотқа арыз беру арқылы кері қайтарып алуға құқылы.

Өтінішхаттан бас тарту кассациялық сатыдағы сотта іс жүргізудің тоқтатылуына алып келеді. Өтінішхатты қайтадан беруге жол берілмейді, ал берілген жағдайда өтінішхат қайтарылады.

Өтінішхат кері қайтарып алынған жағдайда, наразылық осы Кодекстің
436-бабының бірінші бөлігінде белгіленген мерзімдерде қайтадан берілуі мүмкін.

4. Егер сот актілеріне өтінішхатты басқа адамдар берсе және іс кассациялық сатыдағы соттың сот отырысында қарау үшін тағайындалса, іс мәні бойынша, оның ішінде осы баптың үшінші бөлігінде көрсетілген мән-жайлар анықталған кезде де осы тарауда белгіленген тәртіппен қаралуға жатады.»;

8) 438-бапта:

бірінші бөлік мынадай редакцияда жазылсын:

«1. Қазақстан Республикасы Жоғарғы Сотының судьялары азаматтық істі тиісті соттан кассациялық тәртіппен тексеру үшін талап етіп алдырады.

Қазақстан Республикасының Бас Прокуроры не оның тапсырмасы бойынша Қазақстан Республикасы Бас Прокурорының орынбасарлары, әскери прокуратура және көлік прокуратурасы органдарының басшылары, облыстардың прокурорлары және оларға теңестірілген прокурорлар азаматтық істі тиісті соттан кассациялық тәртіппен тексеру үшін талап етіп алдыруы мүмкін.»;

үшінші бөлік алып тасталсын;

9) 441-баптың бірінші бөлігі 7) тармақшасындағы «көрсетілуге тиiс» деген сөздер «көрсетілуі;» деген сөзбен ауыстырылып, мынадай мазмұндағы
8) тармақшамен толықтырылсын:

«8) өкіл берген өтінішхатта талаптар негізделетін заң нормасына сілтеме қамтылуы тиіс.».

10) 442-бапта:

бірінші бөліктің 7) тармақшасы мынадай редакцияда жазылсын:

«7) кассациялық сатыдағы соттың сот отырысында қарау үшін өтінішхатты іспен бірге беруден бас тарту туралы қаулы не кассациялық сатыдағы соттың өтінішхатты қанағаттандырусыз қалдыру туралы қаулысы болса;»;

екінші бөлік мынадай редакцияда жазылсын:

«2. Өтінішхатты немесе наразылықты осы баптың бірінші бөлігінің 3), 4) және 5) тармақшаларында көзделген негіздер бойынша қайтару туралы тиісінше кассациялық сатыдағы сот не осы Кодекстің 443-1-бабында белгіленген талаптарды орындаған кезде судья қаулы шығарады. Осы баптың бірінші бөлігінің 1), 2), 6), 7) және 8) тармақшаларында көзделген қалған жағдайларда өтінішхаттар бес жұмыс күні ішінде судьяның хатымен қайтарылады.»;

11) 443-бап алып тасталсын;

12) мынадай мазмұндағы жаңа 443-1-баппен толықтырылсын:

«443-1-бап. Өтінішхат, прокурордың наразылығы келіп түскеннен кейін кассациялық сатыдағы сот судьясының әрекеттері

Кассациялық сатыдағы сот судьясы осы Кодекстің 436-бабында белгіленген мерзімде берілген және осы Кодекстің 440 және 441-баптарының талаптарына сәйкес келетін өтінішхатты, прокурордың наразылығын алғаннан кейін он жұмыс күнінен кешіктірмей мынадай әрекеттерді жасайды:

1) тараптарға кассациялық сатыда қарау үшін өтінішхаттың, прокурор наразылығының қабылданғаны туралы хабарлама жібереді;

2) тиісті соттан азаматтық істі талап етіп алдырады;

3) іске қатысатын адамдарға өтінішхаттың, наразылықтың және оларға қоса берілген құжаттардың көшірмелерін не олардың электрондық көшірмелерімен соттың интернет-ресурсы арқылы танысу мүмкіндігі туралы хабарлама жібереді;

4) тараптарға өтінішхатқа, прокурордың наразылығына пікірді жазбаша нысанда не электрондық құжат нысанында ұсыну тәртібін ұсыну мерзімін көрсете отырып түсіндіреді;

5) тараптарды осы Кодекстің 17-тарауына сәйкес татуластыру рәсімдеріне қатысу құқығы туралы хабардар етеді;

6) осы Кодекстің 442-бабының бірінші және екінші бөліктерінде белгіленген жағдайларда өтінішхатты, прокурордың наразылығын қайтарады.»;

13) 444-бап алып тасталсын;

14) 445-бап мынадай редакцияда жазылсын:

«445-бап. Кассациялық сатыдағы соттың сот отырысын тағайындау

1. Кассациялық сатыдағы сот істі дайын деп танып, сот отырысын тағайындайды.

2. Іс кассациялық сатыдағы сотта ол сотқа келіп түскен күннен бастап үш ай мерзімде, оның ішінде осы Кодекстің 438-бабының алтыншы бөлігінде көрсетілген негіздер бойынша да қаралады.

Мерзім дәлелді себептер болған кезде судьяның ұйғарымы бойынша қосымша бір айға ұзартылуы мүмкін.»;

15) 446-баптың бірінші және екінші бөліктері мынадай редакцияда жазылсын:

«1. Іске қатысатын адам немесе оның өкілі қайта қарауға қатысты қарсылықты растайтын құжаттарды қоса бере отырып, қарсылық негізделген дәлелдемелерге және заң нормаларына сілтемемен сот актісін қайта қарау туралы өтiнiшхатқа, ұсынымға немесе наразылыққа пiкiрдi iске қатысатын басқа да адамдарға және Қазақстан Республикасының Жоғарғы Сотына жiбереді.

Іске қатысатын басқа да адамдарға пiкiрдiң көшiрмелерi жiберiлгенiн растайтын құжат та пiкiрге қоса беріледi.

2. Пiкiр сот актісін қайта қарау туралы өтінішхаттың, ұсынымның немесе наразылықтың көшірмелерін алған күннен бастап он жұмыс күнінен кешіктірілмей жіберіледі.»;

16) 450-бапта:

бірінші және екінші бөліктер мынадай редакцияда жазылсын:

«1. Кассациялық сатыдағы сотта іс іске қатысатын адамдар мен олардың өкілдерін шақырмастан алқалы құрамда жазбаша іс жүргізуде қаралады.

Кассациялық сатыдағы сот өз бастамасы бойынша немесе тараптардың өтінішхаты бойынша істі қарауды кейінге қалдыруға және іске қатысатын адамдарды, олардың өкілдерін осы Кодекстің 445-бабының екінші бөлігінде белгіленген мерзімдер шегінде оны өткізу күнін, уақытын, орнын белгілей отырып, сот отырысына қатысу үшін шақыруға құқылы.

2. Сот отырысы осы баптың бірінші бөлігінде көзделген жағдайда өткізілген кезде төрағалық етуші сот отырысын ашады және: қандай іс, кімнің өтінішхаты, наразылығы бойынша қаралып жатқанын және қай соттың шешімі қарауға жататынын, соттың құрамын жариялайды және іске қатысушы адамдар мен сот отырысы залында қатысып отырғандарға олардың құқықтары мен міндеттерін түсіндіреді.»;

бесінші бөлік мынадай редакцияда жазылсын:

«5. Өтiнiшхат берген адам, прокурор өздерінің пiкiрi бойынша дау айтылатын сот актісі заңсыз болып табылатын уәждер мен дәлелдерді жазып бередi. Төрағалық етушi содан кейiн сот белгiлейтін тәртiппен iске қатысатын басқа да адамдарға сөз бередi. Олар сөз сөйлегеннен кейiн прокурор, егер ол сот отырысына қатысып отырған болса, iс бойынша қорытынды бередi.

Осы баптың екінші бөлігінде көрсетілген адамдардың келмеуі істі қарау үшін кедергі болып табылмайды.»;

17) 451-баптың екінші бөлігі мынадай мазмұндағы 10) және 11) тармақшалармен толықтырылсын:

«10) осы Кодекстің 442-бабы бірінші бөлігінің 3), 4) тармақшаларында көзделген негіздер болған кезде өтінішхатты, наразылықты қараусыз қалдырады және қайтарады;

11) осы Кодекстің 442-бабы бірінші бөлігінің 5) тармақшасында көзделген негіздер болған кезде іс бойынша кассациялық іс жүргізуді тоқтатады және өтінішхатты қайтарады.»;

18) 453-бап мынадай редакцияда жазылсын:

«453-бап. Кассациялық сатыдағы сот қаулысының заңды күшiне енуi

Кассациялық сатыдағы сот қаулысы шығарылған кезінен бастап заңды күшіне енеді.».

3. 2020 жылғы 29 маусымдағы Қазақстан Республикасының Әкімшілік рәсімдік-процестік кодексіне:

1) 5-баптың бірінші бөлігі мынадай редакцияда жазылсын:

«1. Әкімшілік рәсімдердің міндеттері:

жеке және заңды тұлғалардың жария құқықтарын, бостандықтары мен мүдделерін толық іске асыру;

жария-құқықтық қатынастарда жеке және қоғамдық мүдделердің теңгеріміне қол жеткізу;

тиімді және бүкпесіз мемлекеттік басқаруды, оның ішінде адамдардың басқару шешімдерін қабылдауға қатысуы арқылы қамтамасыз ету;

жария-құқықтық саладағы заңдылықты нығайту;

тұрақты және біркелкі әкімшілік практиканы қалыптастыру болып табылады.»;

 2) мынадай мазмұндағы 15-1-баппен толықтырылсын:

«15-1-бап. Әкімшілік рәсімдер мен әкімшілік актілердің біркелкілігі

1. Әкімшілік рәсімдер қолдануға жататын барлық құқық көздерін, оның ішінде құқықтық қағидаттарды, Қазақстан Республикасы Конституциялық Сотының, Қазақстан Республикасы Жоғарғы Сотының нормативтік қаулыларын айқындау негізінде, сондай-ақ қолданылған әкімшілік рәсімдерді және осыған ұқсас мәселелер бойынша бұрын қабылданған әкімшілік актілерді ескере отырып, нақты (жеке) қатынастарға құқық нормаларын қолдану жолымен жүзеге асырылуға тиіс.

2. Қазақстан Республикасының Үкіметі, әкімшілік органдар негізінде және орындау үшін Әкімшілік рәсімдер жүзеге асырылатын қабылданатын нормативтік құқықтық актілердің нақты және әртүрлі түсіндіруге жатпайтын мағынасын қамтамасыз ете отырып, Әкімшілік рәсімдер мен әкімшілік актілердің біркелкілігін қамтамасыз етуге шаралар қабылдайды.

3. Әкімшілік органдар әкімшілік актілердің үлгілік нысандарын (үлгілерін), бланкілерін әзірлеуге және бекітуге шаралар қабылдауға тиіс.

4. Әкімшілік органдардың басшылары бір типті мәселелерді шешу және әртүрлі әкімшілік актілерді қабылдау жағдайлары мен себептерін анықтау үшін бірдей құқықтық нормаларды қолдану мәселесі бойынша Әкімшілік рәсімдер мен әкімшілік актілерге талдау жүргізуді қамтамасыз етеді.

Әкімшілік рәсімдердің біркелкілігін қалыптастыру жөніндегі жұмыстың үлгілік тәртібін Қазақстан Республикасының Әділет министрлігі бекітеді.».

3) 24-баптың төртінші бөлігі мынадай редакцияда жазылсын:

«4. Апелляциялық сатыдағы соттағы әкімшілік істерді, соттар шығарған ұйғарымдарға жекеше шағымдарды судьялардың тақ сандағы (кемінде үш судья) алқалы құрамы қарайды, олардың бірі төрағалық етуші болып табылады.»;

4) 107-баптың бірінші бөлігі мынадай редакцияда жазылсын:

«1. Бірнеше жауапкерге талап қою жауапкерлердің біреуінің орналасқан жері бойынша берілуі мүмкін. Осы бапқа сәйкес іс соттылығына жататын бірнеше сот арасындағы таңдау талап қоюшыға тиесілі болады.

Талапкер осы Кодекстің 102-бабының үшінші бөлігіндегі,
103-бабындағы, 105-бабының бірінші бөлігіндегі, 106-бабының екінші және үшінші бөліктеріндегі тәртіппен қарауға жататын істерді қоспағанда, әкімшілік істі сот отырысында талқылауға тағайындағанға дейін аумақтан тыс соттылықты, оның ішінде соттың іс жүргізуіндегі әкімшілік істер бойынша да таңдай алады.»;

5) 136-баптың төртінші бөлігі мынадай редакцияда жазылсын:

«4. Сот орындаушысының атқарушылық құжаттарды орындау жөніндегі әрекеттеріне (әрекетсіздігіне) талап қою әрекет жасалған (әрекет жасаудан бас тартылған) күннен бастап немесе сот орындаушысының әрекет жасау уақыты мен орны туралы хабарланбаған өндіріп алушыға немесе борышкерге ол туралы белгілі болған күннен бастап немесе шағымды қарайтын органның шешімі тапсырылған күннен бастап он жұмыс күні ішінде сотқа беріледі.»;

6) 138-баптың екінші бөлігінің 15) тармақшасы мынадай редакцияда жазылсын:

«15) осы Кодекстің 136-бабының сегізінші бөлігіне сәйкес сотқа талап қоюды беруге арналған мерзімді дәлелді себепсіз өткізіп алса не сот өткізіп алынған мерзімді қалпына келтіруден бас тартса;»;

7) 168-бапта:

бірінші бөлік мынадай редакцияда жазылсын:

«1. Апелляциялық сатыдағы сотта апелляциялық шағым бойынша апелляциялық шағым жасау мен әкімшілік іс жүргізу тәртібі, егер осы Кодексте өзгеше белгіленбесе, Қазақстан Республикасының Азаматтық процестік кодексінің қағидаларында айқындалады.»;

бесінші бөліктің бірінші абзацы мынадай редакцияда жазылсын:

«5. Қазақстан Республикасының Бас Прокуроры және оның орынбасарлары, әскери прокуратура және көлік прокуратурасы органдарының басшылары, облыстардың прокурорлары және оларға теңестірілген прокурорлар мен олардың орынбасарлары, аудандардың прокурорлары және оларға теңестірілген прокурорлар өз құзыреті шегінде әкімшілік істі қарауға қатысуына қарамастан шешімге апелляциялық өтінішхат келтіруге құқылы.»;

сегізінші бөліктің бесінші абзацы мынадай редакцияда жазылсын:

«Уәкілетті органның мемлекеттік сатып алуды өткізуді тексеру қорытындылары бойынша шешімдеріне, қорытындыларына, нұсқамаларына және сот орындаушыларының әрекетіне (әрекетсіздігіне) дау айту туралы әкімшілік іс ол сотқа келіп түскен күннен бастап он жұмыс күні ішінде қаралады. Апелляциялық сатыдағы соттың мемлекеттік сатып алуды жүргізуді тексеру қорытындылары бойынша уәкілетті органның шешімдеріне, қорытындыларына, нұсқамаларына және сот орындаушыларының әрекеттеріне (әрекетсіздігіне) дау айту туралы қаулысы жария етілген күннен бастап күшіне енеді.»;

оныншы бөлік мынадай редакцияда жазылсын:

«10. Апелляциялық сатыдағы соттың қаулысы шағым жасаудың кассациялық мерзімі өткен соң күшіне енеді.

Бірінші сатыдағы соттың ұйғарымдарына жекеше шағымдар бойынша апелляциялық сатыдағы соттың ұйғарымдары жария болған күнінен бастап күшіне енеді және кассациялық тәртіппен қайта қарауға жатпайды.

Әкімшілік істің одан әрі жылжу мүмкіндігіне кедергі келтіретін апелляциялық сатыдағы соттың ұйғарымдарына кассациялық тәртіппен шағым жасалуы мүмкін.»;

8) 169-бапта:

бірінші бөлік мынадай редакцияда жазылсын:

«1. Кассациялық шағым жасау тәртібі және кассациялық сатыдағы сотта іс жүргізу, егер осы Кодексте өзгеше белгіленбесе, Қазақстан Республикасының Азаматтық процестік кодексінің қағидаларында айқындалады.»;

екінші бөліктің бірінші, екінші және үшінші абзацтары мынадай редакцияда жазылсын:

«2. Соттың заңды күшіне енбеген шешімдеріне, сондай-ақ соттың заңды күшіне енген шешімдеріне әкімшілік процеске қатысушылар тиісті апелляциялық сатыдағы сот арқылы кассациялық шағым беру арқалы апелляциялық сатының түпкілікті нысандағы сот актісі табыс етілген күннен бастап бір ай ішінде кассациялық тәртіппен шағым жасай алады.

Прокурордың кассациялық өтінішхаты осы Кодекстің 31-бабында көзделген әкімшілік істер бойынша түпкілікті нысандағы шешім шығарылған күннен бастап бір ай ішінде тиісті апелляциялық сатыдағы сот арқылы берілуі мүмкін.

Кассациялық өтінішхат келтіру құқығы әскери прокуратура және көлік прокуратурасы органдарының басшыларына, облыс прокурорларына және оларға теңестірілген прокурорларға тиесілі.»;

алтыншы бөліктің бірінші абзацы мынадай редакцияда жазылсын:

«6. Кассациялық сатыдағы әкімшілік істер бойынша қаулылар Қазақстан Республикасы Бас Прокурорының наразылығы бойынша қайта қаралуы мүмкін.».

4. «Жедел-іздестіру қызметі туралы» 1994 жылғы 15 қыркүйектегі Қазақстан Республикасының Заңына:

14-баптың 2-тармағы мынадай редакцияда жазылсын:

«2. Жедел-іздестіру іс-шараларын жүргізу нәтижесінде алынған материалдар Қазақстан Республикасының қылмыстық-процестік заңнамасында көзделген нысанға айналғанға дейін не оларды қылмыстық процеске енгізу мүмкіндігі болмаған кезде жеке және заңды тұлғалардың құқықтарын, бостандықтары мен заңды мүдделерін шектеу үшін, сондай-ақ судьяларға қатысты тәртіптік іс жүргізуге бастамашылық жасау үшін негіз болып табылмайды.».

5. «Сот приставтары туралы» 1997 жылғы 7 шілдедегі Қазақстан Республикасының Заңына:

1) 2-баптың 2) тармақшасы алып тасталсын;

2) 4-баптың 1 және 2-тармақтары мынадай редакцияда жазылсын:

«1. Сот әкімшілігі саласындағыуәкілеттімемлекеттік орган (бұдан
әрі – уәкілетті орган) Жоғарғы Сотта және облыстардағы, астанадағы және республикалық маңызы бар қалалардағы аумақтық бөлімшелерде (бұдан
әрі – аумақтық бөлімшелер) сот приставтарының бөлімшелерін құрады.

2. Жоғарғы Сотта және аумақтық бөлімшелерде сот приставтарының қызметіне ұйымдастырушылық және әдістемелік басшылықты уәкілетті орган және оның аумақтық бөлімшелері жүзеге асырады.».

6. «Қылмыстық жолмен алынған кірістерді заңдастыруға (жылыстатуға) және терроризмді қаржыландыруға қарсы іс-қимыл туралы» 2009 жылғы
28 тамыздағы Қазақстан Республикасының Заңына:

18-баптың 3-тармағының бірінші абзацы мынадай редакцияда жазылсын:

«3. Активтерді қайтару жөніндегі уәкілетті органды қоспағанда, құқық қорғау органдары мен арнаулы мемлекеттік органдардың уәкілетті органға қаржы мониторингіне жататын операция туралы мәліметтер мен ақпаратты ұсыну туралы сұрау салуды жіберуі Қазақстан Республикасы Бас Прокурорының, оның орынбасарларының, әскери прокуратура және көлік прокуратурасы органдары басшыларының, облыс прокурорларының және оларға теңестірілген прокурорлардың санкциясымен жүзеге асырылады.».

7. «Атқарушылық iс жүргiзу және сот орындаушыларының мәртебесi туралы» 2010 жылғы 2 сәуірдегі Қазақстан Республикасының Заңына:

1) 10-баптың 4-тармағы мынадай редакцияда жазылсын:

«4. Мемлекеттік сот орындаушысы қаулысының күшін жою аумақтық бөлім басшысының - аға сот орындаушысының тиісті қаулысымен жүргізіледі.

Жеке сот орындаушысы қаулысының күшін жоюды оны шығарған жеке сот орындаушысы, жеке сот орындаушыларының өңірлік палатасының басшысы немесе оның орынбасары, іс жүргізуіне атқарушылық құжат берілген басқа жеке сот орындаушысы, оның ішінде сот актісінің немесе прокурордың наразылығының негізінде жүргізеді.»;

2) 127-бап мынадай редакцияда жазылсын:

**«**127-бап. Сот орындаушысының шешіміне және әрекетін (әрекетсіздігіне)
 шағым жасау

Сот орындаушысының іс жүргізуді тоқтату, берешекті айқындау, жылжымайтын мүліктен өндіріп алу және сауда-саттық нәтижелеріне дау айту туралы шешіміне және әрекетіне (әрекетсіздігіне) тараптар аумақтық бөлім басшысына - аға сот орындаушысына, жеке сот орындаушыларының өңірлік палатасының басшысына немесе оның орынбасарына не сотқа Қазақстан Республикасының әкімшілік рәсімдер туралы заңнамасында белгіленген тәртіппен шағым жасайды.

Тараптар өзге шешімге, әрекетке (әрекетсіздікке) аумақтық бөлім басшысына - аға сот орындаушысына, жеке сот орындаушыларының өңірлік палатасының басшысына немесе оның орынбасарына Қазақстан Республикасының әкімшілік рәсімдер туралы заңнамасында белгіленген тәртіппен шағым жасайды. Тараптар шағымды қарау нәтижелері бойынша қабылданған шешіммен келіспеген жағдайда Қазақстан Республикасының әкімшілік сот ісін жүргізу туралы заңнамасында белгіленген тәртіппен сотқа жүгінуге құқылы.»;

3) 161-бап мынадай мазмұндағы 3-тармақпен толықтырылсын:

«3. Өңірлік палатаның басшысы және оның орынбасары:

1) өңірлік палатаның ағымдағы жұмысын ұйымдастырады және оған басшылық жасайды;

2) жеке сот орындаушылардың қызметін бақылауды жүзеге асырады;

3) жеке сот орындаушысының атқарушылық құжатты орындау жөніндегі шешімдеріне және әрекеттеріне (әрекетсіздігіне) немесе мұндай әрекеттерді жасаудан бас тартуына шағымдарды қарау нәтижелері бойынша жеке сот орындаушысының заңнама талаптарына сәйкес келмейтін шешімдерінің күшін жою немесе өзгерту туралы қаулы шығаруға құқығы бар.»;

4) 162-баптың 1-тармағы мынадай мазмұндағы 2-6) тармақшамен толықтырылсын:

«2-6) жеке сот орындаушысының атқарушылық құжатты орындау жөніндегі шешімдеріне және әрекеттеріне (әрекетсіздігіне) немесе мұндай әрекеттерді жасаудан бас тартуына шағымдарды әкімшілік рәсім туралы заңнамада көзделген тәртіппен қарайды»;

5) 166-бап мынадай редакцияда жазылсын:

«166-бап. Жеке сот орындаушыларының атқарушылық әрекеттерді

 жасауын бақылау

Іс жүргізуді тоқтату, берешекті айқындау, жылжымайтын мүліктен өндіріп алу және сауда-саттық нәтижелеріне дау айту кезінде атқарушылық әрекеттерді жасаудан бас тартуға немесе атқарушылық әрекеттерді дұрыс жасамауға тараптар аумақтық бөлім басшысына - аға сот орындаушысына, жеке сот орындаушыларының өңірлік палатасының басшысына немесе оның орынбасарына не сотқа Қазақстан Республикасының әкімшілік рәсімдер туралы заңнамасында белгіленген тәртіппен шағым жасайды.

Тараптар өзге шешімге, әрекетке (әрекетсіздікке) жеке сот орындаушыларының өңірлік палатасының басшысына немесе оның орынбасарына Қазақстан Республикасының әкімшілік рәсімдер туралы заңнамасында белгіленген тәртіппен шағым жасайды. Өндіріп алушы немесе борышкер шағымды қарау нәтижелері бойынша қабылданған шешіммен келіспеген жағдайда, Қазақстан Республикасының әкімшілік сот ісін жүргізу туралы заңнамасында белгіленген тәртіппен сотқа жүгінуге құқылы.».

8. «Қазақстан Республикасының Жоғары Сот Кеңесі туралы» 2015 жылғы 4 желтоқсандағы Қазақстан Республикасының Заңына:

1) 3-баптың 1-тармағының 5-1) тармақшасы алып тасталсын;

2) 21-баптың 2 және 3-тармақтары мынадай редакцияда жазылсын:

«Кеңес материалдарды алғаннан кейін ондағы мәліметтерді «Қазақстан Республикасының сот жүйесі мен судьяларының мәртебесі туралы» Қазақстан Республикасы Конституциялық заңының 34-бабында көзделген, төрағаның, сот алқасы төрағасының және судьяның өкілеттіктерін тоқтату негіздерінің болуы мәніне зерделейді.

3. Кеңес зерделенген материалдарды Кеңес регламентінде белгіленген тәртіппен тексеруге құқылы.»;

3) 24-баптың 4-тармағы мынадай редакцияда жазылсын:

«4. Кәсіби қызметті мерзімдік бағалау нәтижелері бойынша Сот төрелігінің сапасы жөніндегі комиссияның шешіміне судьяның шағымын қарау нәтижелері бойынша қабылданған Кеңестің судьяны жүктемесі аз басқа сотқа, төмен тұрған сотқа ауыстыру туралы шешімі Кеңес отырысында судьяны жүктемесі аз басқа сотқа, төмен тұрған сотқа ауыстыру туралы, ал судья ауысудан бас тартқан жағдайда судьяны атқаратын лауазымынан босату туралы мәселені қарауға негіз болып табылады.».

2-бап. Осы Заңды қолданысқа енгізу

1. Осы Заң 2025 жылғы 1 қаңтардан бастап қолданысқа енгізіледі.

2. Осы Заң қолданысқа енгізілгенге дейін шығарылған сот актілеріне осы Кодексте белгіленген тәртіппен шағым жасалуы, наразылық білдірілуі мүмкін.

2025 жылғы 1 қаңтарға дейін шығарылған АПК-нің 434-бабының бірінші және үшінші бөліктерінде, ҚПК-нің 484-бабының үшінші бөлігінде көзделген істер бойынша сот актілеріне осы Кодекс қолданысқа енгізілген сәттен бастап алты ай ішінде Қазақстан Республикасы Жоғарғы сотының кассациялық сатысында шағым жасалуы, наразылық білдірілуі мүмкін.

**Қазақстан Республикасының**

 **Президенті**